এইচ এম আলাউদ্দিন:: শেষ হলো টানা ১৯দিনের প্রচারনা। এখন ভোটের অপেক্ষা। আজকের দিবাগত রাত পোহালেই কাল(মঙ্গলবার) সকাল থেকে খুলনা সিটি কর্পোরেশনের ভোটযুদ্ধ শুরু হবে। সকাল ৮টা থেকে বিকেল চারটা পর্যন্ত চলবে ভোটগ্রহণ। নির্বাচন কমিশনও ইতোমধ্যে সকল প্রস্তুতি সম্পন্ন করেছে। রাস্তায় রাস্তায় টহল শুরু করেছে বিজিবি, র‌্যাব, পুলিশ, আনসারসহ অন্যান্য সংস্থার সদস্যরা। রয়েছে গোয়েন্দা নজরদারিও। মানুষ যাতে নিরাপদে ভোটকেন্দ্রে গিয়ে স্বাচ্ছন্দ্যে ভোট দিতে পারে সেজন্যই এমন প্রস্তুতি। তার পরেও অনেকের মধ্যে শংকা কাজ করছে। যেহেতু এই প্রথমবারের মত দলীয় ভিত্তিতে কেসিসির মেয়র পদে নির্বাচন হচ্ছে সে কারণে প্রধান দু’টি রাজনৈতিক দলই এটিকে নিয়েছে চ্যালেঞ্জ হিসেবে। এ চ্যালেঞ্জ মোকাবেলায় শেষ পর্যন্ত কোন দলের বিজয় হয় সেটিই এখন দেখার বিষয়।